Document ID: 31996L0037

Direktiva Komisije 96/37/ES
z dne 17. junija 1996,
o prilagajanju Direktive Sveta 74/408/EGS o notranji opremi motornih vozil (trdnost sedežev in njihovih pritrdišč) tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [1], nazadnje spremenjene z Direktivo Komisije 95/54/ES [2] in zlasti drugega odstavka člena 13,
ob upoštevanju Direktive Sveta 74/408/EGS z dne 22. julija 1974 o približevanju zakonodaje držav članic o notranji opremi motornih vozil (trdnost sedežev in njihovih pritrdišč) [3], nazadnje spremenjene z Direktivo Komisije 81/577/EGS [4], zlasti člena 5,
ker je Direktiva 74/408/EGS ena izmed posamičnih direktiv za postopek EGS-homologacije, ki je bil uveden z Direktivo 70/156/EGS; ker se zato določbe Direktive 70/156/EGS o sistemih, sestavnih delih in samostojnih tehničnih enotah vozil, uporabljajo za to direktivo;
ker je zlasti v členih 3(4) in 4(3) Direktive 70/156/EGS določeno, da ima vsaka posamična direktiva priložen opisni list, ki vsebuje ustrezne podatke iz Priloge I k navedeni direktivi, kot tudi certifikat o homologaciji, na podlagi Priloge VI k navedeni direktivi, da bi bila homologacija lahko računalniško podprta;
ker je mogoče še naprej prilagajati to direktivo tehničnemu napredku, da bi tako izboljšali zaščito potnikov v motornih vozilih glede na trdnost sedežev in z vgradnjo naslonov za glavo ob zahtevi po upoštevanju tehničnih določb pravilnika ECE R 17.04, zlasti višine naslonov za glavo, predvidenih v seriji 05 sprememb tega pravilnika;
ker je mogoče zahtevati tudi vgradnjo naslonov za glavo na zunanje prednje sedeže v vozilih kategorij M1, N1 in M2 z bruto maso, ki ne presega 3500 kg, da bi tako kar najbolj zmanjšali nevarnost poškodb vratu pri trčenjih v zadnji del vozila;
ker je postopek za določanje točke H sedeža določen v Prilogi III k Direktivi Sveta 77/649/EGS [5], nazadnje spremenjene z Direktivo Komisije 90/630/EGS [6], ga v tej direktivi ni treba ponoviti; ker se sklicuje na Direktivo Sveta 74/60/EGS [7], nazadnje spremenjeno z Direktivo Komisije 78/632/EGS [8] in Direktivo Sveta 78/932/EGS [9];
ker bi bilo treba v prihodnje na podlagi izkušenj in raziskav nesreč razvijati zahteve glede trdnosti sedežev, ki so značilne za vozila kategorije M2. Ker bi bilo treba v prihodnje upoštevati nivo učinkovitosti sedežev, na katere deluje kombinirana obremenitev privezanega potnika in neprivezanega potnika za njim; ker bi bilo treba v naslednjih dveh letih začeti z raziskovalnim programom zaradi razvijanja novega postopka za statični preskus sedežev, ki zagotavlja enakovredno raven varnosti v primerjavi z obstoječim dinamičnim preskusom;
ker bi bilo treba v prihodnje na podlagi pregleda vzorcev poškodb še izboljšati zaščito, ki jo zagotavljajo nasloni za glavo, ob morebitnem uvajanju poškodbe vratu kot kriterija zaščitnih lastnosti vozila s pomočjo preskusne lutke Hybrid III;
ker je začetek veljavnosti spremembe Direktive Sveta 77/541/EGS [10], nazadnje spremenjene z Direktivo Komisije 90/628/EGS [11], kjer bodo predpisani varnostni pasovi za vozila kategorij M2 in M3, odvisen od prilagajanja tehničnemu napredku Direktive Sveta 76/115/EGS [12] o pritrdiščih za varnostne pasove, nazadnje spremenjene z Direktivo Komisije 90/629/EGS [13] in od te direktive o trdnosti sedežev;
ker so določbe te direktive skladne z mnenjem Odbora za prilagajanje tehničnemu napredku, ustanovljenem z Direktivo 70/156/EGS,
SPREJELA NASLEDNJO DIREKTIVO:
Člen 1
1. Naslov Direktive 74/408/EGS se spremeni tako, da se glasi: "Direktiva Sveta 74/408/EGS o motornih vozilih glede na sedeže, njihova pritrdišča in naslone za glavo".
2. Členi Direktive 74/408/EGS se spremenijo na naslednji način:
(1) Konec člena 1 se glasi: "… z izjemo tirnih vozil, kmetijskih in gozdarskih traktorjev in vseh premičnih strojev.";
(2) Člen 2 se glasi: "… iz razlogov, ki se nanašajo na trdnost sedežev oziroma njihovih pritrdišč, ali podelitve EGS-homologacije ali nacionalne homologacije za sedež iz razlogov, ki se nanašajo na njegovo trdnost in zmožnost zaščite potnikov, če ti izpolnjujejo zahteve, določene v Prilogah II ali III, če gre za vozilo kategorije M in je opremljeno z varnostnimi pasovi, in zahteve, določene v Prilogi IV, če gre za vozilo kategorije M2 ali M3, ki ni opremljeno z varnostnimi pasovi, ali kategorije N. Kategorije vozil so opredeljene v Prilogi IIA k Direktivi 70/156/EGS.";
(3) Člen 3 se glasi: "… zaradi trdnosti sedežev ali njihovih pritrdišč, oziroma prepovedati prodajo, začetek uporabe ali uporabo sedeža iz razlogov, ki se nanašajo na njegovo trdnost in zmožnost zaščite potnikov, če ti izpolnjujejo zahteve ustreznih Prilog, odvisno od kategorije vozila, kot je določeno v členu 2.";
(4) V členu 4 se besedilo "točka 2.2 Priloge I" nadomesti z besedilom "točka 2.2 Priloge II, točka 2.3 Priloge III, oziroma točka 2.4 Priloge III, kar pride v poštev";
(5) V členu 5 se besedilo "Priloge I do IV" nadomestijo z besedilom "Priloge".
3. Priloge k Direktivi 74/408/EGS se spremenijo skladno s Prilogo k tej direktivi.
Člen 2
1. Po 1. januarju 1997 ne sme nobena država iz razlogov, ki se nanašajo na pritrdišča in naslone za glave:
- zavrniti podelitve ES-homologacije ali nacionalne homologacije za določen tip motornega vozila ali tip sedeža, ali
- prepovedati registracije, prodaje ali začetka uporabe vozil oziroma prodaje ali začetka uporabe sedežev,
če so sedeži, njihova pritrdišča in nasloni za glavo skladni z zahtevami Direktive 74/408/EGS, kakor je spremenjena s to direktivo.
2. Po 1. oktobru 1999 za vozila kategorije M2, katerih največja dovoljena masa ne presega 3500 kg, za ostala vozila pa po 1. oktobru 1997 države članice:
- ne smejo več podeljevati ES-homologacije, in
- lahko zavrnejo podelitev nacionalne homologacije
za določen tip vozila iz razlogov, ki se nanašajo na njihove sedeže, pritrdišča in naslone za glavo, ter za določen tip sedeža, če niso izpolnjene zahteve Direktive 74/408/EGS, kakor je spremenjena s to direktivo.
3. Po 1. oktobru 2001 za vozila kategorije M2, katerih največja dovoljena masa ne presega 3500 kg, za vsa ostala vozila kategorije M in N1 pa od 1. oktobra 1999, države članice:
- štejejo potrdila o skladnosti, ki spremljajo nova vozila po določbah Direktive 70/156/EGS, za neveljavna za namene člena 7(1) navedene direktive,
- lahko zavrnejo registracijo, prodajo in začetek uporabe novih vozil, ki nimajo potrdila o skladnosti skladno z Direktivo 70/156/EGS, in
- lahko zavrnejo prodajo in začetek uporabe novih sedežev
iz razlogov, ki se nanašajo na njihove sedeže, pritrdišča in naslone za glavo, če niso izpolnjene zahteve Direktive 74/408/EGS, kakor je spremenjena s to direktivo.
4. Od 1. oktobra 1999 se zahteve Direktive 74/408/EGS v zvezi z sedeži kot sestavnimi deli, spremenjene s to direktivo, uporabljajo za namene člena 7(2) Direktive 70/156/EGS.
Člen 3
V dveh letih od datuma, navedenega v členu 4, Komisija opravi pregled naslednjih postavk:
- enakovrednost statičnega preskušanja sedežev za namene Priloge III.
- zahteve glede naslonov za glavo za namene Priloge II,
- posebne zahteve glede trdnosti sedežev za vozila kategorije M2,
- zahteve glede trdnosti sedežev pri kombinirani obremenitvi,
- možnost uporabe varnostnih pasov na sedežih, ki so nameščeni prečno, glede na smer vožnje.
Na podlagi rezultatov tega pregleda bo mogoče predlagati nadaljnje spremembe te direktive po postopku, določenem v členu 13 Direktive 70/156/EGS.
Člen 4
1. Države članice sprejmejo zakone in druge predpise, potrebne za uskladitev s to direktivo, do 31. decembra 1996 in o tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 17. junija 1996

Labels: 7
8